text: Frøs Herreds Sparekasse: Her går det godt
  10 juli 2012 kl. 08.10
  Det vælter ind med nye kunder i Frøs Herreds Sparekasse. De seneste tre år har sparekassen fået 10.000 nye kunder.
  Det seneste halve år er der kommet 2.379 nye kunder. Det er rekord for Sparekassen.
  Det fremgår af det halvårsregnskab, som Frøs her til formiddag har offentliggjort.
  I forhold til samme tidspunkt sidste år er indlån i Frøs forøget med 14 pct. til 4.073 mio. kr.
  Udlån er steget med 5 pct. til 2.680 mio. kr. 
  Frøs kommer ud af halvåret med et overskud før skat på 16 mio. kr. mod 11 mio. kr. året før. 
  I forårets analyse af 91 pengeinstitutters sundhedstilstand kommer Frøs ind på en 6. plads over Danmarks mest sunde og solide pengeinstitutter.
  I opgørelsen over de 50 største pengeinstitutter ligger Frøs på en 2. plads.
  